Imtella' Jannar 11, 2022 Il-Kap tal-Oppożizzjoni u tal-Partit Nazzjonalista, Bernard Grech, kiteb lill-Prim Ministru biex isir dibattitu parlamentari f'seduta speċjali biex ikun diskuss dak li Dr Grech sejjaħ bħala attakk fuq l-uffiċċju tal-Ombudsman mis-Segretarju Permanenti Ewlieni, Mario Cutajar. Fl-ittra, il-Kap tal-Oppożizzjoni rrefera għall-korrispondenza li ntbagħtet lill-Ispeaker Anġlu Farrugia lbieraħ mill-Ombudsman, Anthony Mifsud, li fiha esprima t-tħassib tiegħu għall-attakk dirett u frontali mis-Sur Cutajar, li fi kliem l-Ombudsman Mifsud kien attakk b'allegazzjonijiet, nofs veritajiet u insinwazzjonijiet diretti u indiretti. Fl-ittra lill-Prim Ministru, Dr Grech qal li dan huwa attakk fuq istituzzjoni parlamentari li għandha ssib id-difiża sħiħa taż-żewġ naħat tal-Kamra.